b'\n_START_ARTICLE_\nV\xc3\xa4sytyshy\xc3\xb6kk\xc3\xa4ys\n_START_PARAGRAPH_\nV\xc3\xa4sytyshy\xc3\xb6kk\xc3\xa4ys tai raakahy\xc3\xb6kk\xc3\xa4ys on kryptoanalyysihy\xc3\xb6kk\xc3\xa4ys, jossa yritet\xc3\xa4\xc3\xa4n j\xc3\xa4rjestelm\xc3\xa4llisesti yrityksen ja erehdyksen kautta kokeilemalla l\xc3\xb6yt\xc3\xa4\xc3\xa4 oikea salasana tai salausavain johonkin asiaan. Salasanaa saatetaan k\xc3\xa4ytt\xc3\xa4\xc3\xa4 esim. kirjautumiseen johonkin k\xc3\xa4ytt\xc3\xa4j\xc3\xa4tunnukseen ja salausavainta tiedon salaukseen kiintolevyll\xc3\xa4 tai jollain muulla laitteella._NEWLINE_My\xc3\xb6s nime\xc3\xa4 brute-force -hy\xc3\xb6kk\xc3\xa4ys k\xc3\xa4ytet\xc3\xa4\xc3\xa4n, koska englanninkielell\xc3\xa4 nimi k\xc3\xa4sitteelle on brute-force attack. Suomen valtionhallinnon suosittelema nimi on kuitenkin v\xc3\xa4sytyshy\xc3\xb6kk\xc3\xa4ys. Sanastokeskus TSK ry:n suosittelemat nimet ovat v\xc3\xa4sytyshy\xc3\xb6kk\xc3\xa4ys tai raakahy\xc3\xb6kk\xc3\xa4ys._NEWLINE_Useimmiten v\xc3\xa4sytyshy\xc3\xb6kk\xc3\xa4ys -k\xc3\xa4sitett\xc3\xa4 k\xc3\xa4ytet\xc3\xa4\xc3\xa4n tietotekniikassa, hy\xc3\xb6kk\xc3\xa4ys tehd\xc3\xa4\xc3\xa4n tietokoneella ja hy\xc3\xb6kk\xc3\xa4yst\xc3\xa4 k\xc3\xa4ytt\xc3\xa4v\xc3\xa4\xc3\xa4 tahoa kutsutaan hy\xc3\xb6kk\xc3\xa4\xc3\xa4j\xc3\xa4ksi._NEWLINE_Ensimm\xc3\xa4isen\xc3\xa4 edellytyksen\xc3\xa4 hy\xc3\xb6kk\xc3\xa4yksen toimivuudelle on se, ett\xc3\xa4 hy\xc3\xb6kk\xc3\xa4\xc3\xa4j\xc3\xa4 saa kokeilla salasanoja niin monta kertaa kuin haluaa. Toinen edellytys on se, ett\xc3\xa4 hy\xc3\xb6kk\xc3\xa4\xc3\xa4j\xc3\xa4 pystyy kokeilemaan salasanoja mahdollisimman nopeasti kyllin lyhyess\xc3\xa4 ajassa. Jos hy\xc3\xb6kk\xc3\xa4ykseen menisi viikon sijaan vaikkapa miljardi vuotta, ei hy\xc3\xb6kk\xc3\xa4yksen voida sanoa olevan toimiva._NEWLINE_V\xc3\xa4sytyshy\xc3\xb6kk\xc3\xa4ys on usein k\xc3\xa4yt\xc3\xa4nn\xc3\xb6ss\xc3\xa4 toimimaton menetelm\xc3\xa4, mutta t\xc3\xa4m\xc3\xa4 on tapauskohtaista.\n_START_SECTION_\nHy\xc3\xb6kk\xc3\xa4yksen est\xc3\xa4minen\n_START_PARAGRAPH_\nHy\xc3\xb6kk\xc3\xa4yst\xc3\xa4 k\xc3\xa4ytt\xc3\xa4m\xc3\xa4ll\xc3\xa4 voidaan yritt\xc3\xa4\xc3\xa4 p\xc3\xa4\xc3\xa4st\xc3\xa4 kirjautumaan johonkin k\xc3\xa4ytt\xc3\xa4j\xc3\xa4tunnukseen. Rajoittamalla sallittuja kirjautumisyrityksi\xc3\xa4 vain muutamaan kertaan, voidaan v\xc3\xa4sytyshy\xc3\xb6kk\xc3\xa4ys est\xc3\xa4\xc3\xa4. Kirjautumiskertoja ei v\xc3\xa4ltt\xc3\xa4m\xc3\xa4tt\xc3\xa4 tarvitse rajoittaa, jos kirjautumisen automatisointi on estetty esim. CAPTCHA-kuvavarmentein. T\xc3\xa4m\xc3\xa4 voi olla joissain tilanteissa toivottavaa esim. palvelunestohy\xc3\xb6kk\xc3\xa4ysten est\xc3\xa4miseksi. Useilla kirjautumisyrityksill\xc3\xa4 voitaisiin ehk\xc3\xa4 est\xc3\xa4\xc3\xa4 k\xc3\xa4ytt\xc3\xa4j\xc3\xa4n p\xc3\xa4\xc3\xa4sy k\xc3\xa4ytt\xc3\xa4j\xc3\xa4tunnuksiin._NEWLINE_Jos hy\xc3\xb6kk\xc3\xa4ysyritysten lukum\xc3\xa4\xc3\xa4r\xc3\xa4\xc3\xa4 tai nopeutta ei voida rajoittaa, voidaan hy\xc3\xb6kk\xc3\xa4ys est\xc3\xa4\xc3\xa4 k\xc3\xa4ytt\xc3\xa4m\xc3\xa4ll\xc3\xa4 kyllin pitk\xc3\xa4\xc3\xa4 ja satunnaista salasanaa. T\xc3\xa4m\xc3\xa4 pident\xc3\xa4\xc3\xa4 hy\xc3\xb6kk\xc3\xa4yksen keston mahdottomaksi, esim. viikosta miljardiin vuoteen. Jotkin salausohjelmat pident\xc3\xa4v\xc3\xa4t niihin sy\xc3\xb6tetyn salasanan tiivistefunktioiden avulla, joilla heikkokin salasana voi vahvistua._NEWLINE_Kaikki salaukset, paitsi one-time pad -salaus (OTP) oikein toteutettuna voidaan teoriassa murtaa v\xc3\xa4sytyshy\xc3\xb6kk\xc3\xa4yksell\xc3\xa4, jos hy\xc3\xb6kk\xc3\xa4\xc3\xa4j\xc3\xa4ll\xc3\xa4 on k\xc3\xa4yt\xc3\xb6ss\xc3\xa4\xc3\xa4n aikaa tai laskentatehoa \xc3\xa4\xc3\xa4rett\xc3\xb6m\xc3\xa4sti. OTP on ainoa t\xc3\xa4ysin murtovarma tiedon salausmenetelm\xc3\xa4, jota vastaan v\xc3\xa4sytyshy\xc3\xb6kk\xc3\xa4ys tai mik\xc3\xa4\xc3\xa4n muukaan kryptoanalyysimenetelm\xc3\xa4 ei toimi. V\xc3\xa4sytyshy\xc3\xb6kk\xc3\xa4yksell\xc3\xa4 voidaan OTP-salaukseen l\xc3\xb6yt\xc3\xa4\xc3\xa4 oikea salasana ja selvitt\xc3\xa4\xc3\xa4 salattu teksti, mutta OTP-salauksen luonteen vuoksi mik\xc3\xa4 tahansa selville saatu salana ja teksti ovat yht\xc3\xa4 oikein. Jos salattu teksti on esim. 20 merkki\xc3\xa4 pitk\xc3\xa4 teksti QesvdfD4s$#sqSbRf4At, voidaan hy\xc3\xb6kk\xc3\xa4yksen avulla t\xc3\xa4st\xc3\xa4 l\xc3\xb6yt\xc3\xa4\xc3\xa4 viestit salainen suunnitelma, kuukauden ostoslista tai mik\xc3\xa4 tahansa muu yht\xc3\xa4 pitk\xc3\xa4 viesti, joista kaikki ovat yht\xc3\xa4 oikein.\n_START_SECTION_\nHy\xc3\xb6kk\xc3\xa4yksen tehostaminen\n_START_PARAGRAPH_\nJos hy\xc3\xb6kk\xc3\xa4yskertoja ei ole rajattu, voidaan hy\xc3\xb6kk\xc3\xa4yst\xc3\xa4 tehostaa lis\xc3\xa4\xc3\xa4m\xc3\xa4ll\xc3\xa4 hy\xc3\xb6kk\xc3\xa4yst\xc3\xa4 suorittavan tietokoneen tai tietokoneiden laskentatehoa esim. supertietokoneiden, laskentaverkkojen tai mahdollisesti kvanttitietokoneiden avulla._NEWLINE_Tietokoneiden kehittyess\xc3\xa4 aiemmin vahvaksi koettu salaus saatetaan voida murtaa. Esim. toisen maailmansodan aikana Enigma-laitteilla salattuja viestej\xc3\xa4 on onnistuttu nyky\xc3\xa4\xc3\xa4n murtamaan hy\xc3\xb6dynt\xc3\xa4en v\xc3\xa4sytyshy\xc3\xb6kk\xc3\xa4yst\xc3\xa4. _NEWLINE_Ihmiset k\xc3\xa4ytt\xc3\xa4v\xc3\xa4t usein koneellisesti helposti arvattavia salasanoja, jotka pohjautuvat oikeisiin sanoihin (esim. musT1KKA) t\xc3\xa4ysin satunnaisten merkkien sijaan (esim. QxM"90Sk). Salasanat ovat my\xc3\xb6s usein lyhyit\xc3\xa4. Hy\xc3\xb6kk\xc3\xa4yst\xc3\xa4 voidaan siksi huomattavasti nopeuttaa huonosti toteutetuissa tiedon salausj\xc3\xa4rjestelmiss\xc3\xa4 k\xc3\xa4ytt\xc3\xa4m\xc3\xa4ll\xc3\xa4 esim. sanakirjasta l\xc3\xb6ytyvi\xc3\xa4 sanoja. Sanat voidaan sy\xc3\xb6tt\xc3\xa4\xc3\xa4 tekstitiedostona tietokoneohjelmaan, joka yhdistelee ja kokeilee niit\xc3\xa4 j\xc3\xa4rjestelm\xc3\xa4llisesti kunnes salaus on murrettu. Menetelm\xc3\xa4\xc3\xa4 kutsutaan sanakirjahy\xc3\xb6kk\xc3\xa4ykseksi, eik\xc3\xa4 se suoranaisesti ole v\xc3\xa4sytyshy\xc3\xb6kk\xc3\xa4ys, vaikka onkin samankaltainen. Hyv\xc3\xa4 salausj\xc3\xa4rjestelm\xc3\xa4 voi kuitenkin k\xc3\xa4ytt\xc3\xa4\xc3\xa4 useasti per\xc3\xa4tt\xc3\xa4in toistettuja (iteroituja) tiivistefunktioita sy\xc3\xb6tetyn salasanan muovaamiseen t\xc3\xa4ysin satunnaisen n\xc3\xa4k\xc3\xb6iseksi. Sanakirjahy\xc3\xb6kk\xc3\xa4yst\xc3\xa4 ei voida t\xc3\xa4ll\xc3\xb6in k\xc3\xa4ytt\xc3\xa4\xc3\xa4. _NEWLINE_Sanakirjahy\xc3\xb6kk\xc3\xa4yksen sijaan saatetaan voida k\xc3\xa4ytt\xc3\xa4\xc3\xa4 esilaskettujen tiivistefunktioiden listaa rainbow table -hy\xc3\xb6kk\xc3\xa4yksess\xc3\xa4. Hy\xc3\xb6kk\xc3\xa4yst\xc3\xa4 voidaan k\xc3\xa4ytt\xc3\xa4\xc3\xa4 erityisesti jos salausavaimen tiedet\xc3\xa4\xc3\xa4n olevan tietyn pituinen ja hy\xc3\xb6kk\xc3\xa4ys halutaan toteuttaa mahdollisimman nopeasti esim. jonkin tietomurron yhteydess\xc3\xa4. T\xc3\xa4m\xc3\xa4k\xc3\xa4\xc3\xa4n hy\xc3\xb6kk\xc3\xa4ys ei ole v\xc3\xa4sytyshy\xc3\xb6kk\xc3\xa4ys ja on suoritustavaltaan p\xc3\xa4invastainen: rainbow table -hy\xc3\xb6kk\xc3\xa4yksess\xc3\xa4 tiivisteiden laskenta suoritetaan ennen salauksen murtoyrityst\xc3\xa4 ja tiivisteet talletetaan murtoyrityst\xc3\xa4 varten. V\xc3\xa4sytyshy\xc3\xb6kk\xc3\xa4yksess\xc3\xa4 puolestaan kokeiltavia tiivisteit\xc3\xa4 lasketaan murtoyrityksen aikana. Rainbow table -hy\xc3\xb6kk\xc3\xa4ys voidaan yksinkertaisesti est\xc3\xa4\xc3\xa4 k\xc3\xa4ytt\xc3\xa4m\xc3\xa4ll\xc3\xa4 useita iteraatioita (jolloin listan laskenta k\xc3\xa4y mahdottomaksi) ja/tai erityisesti lis\xc3\xa4\xc3\xa4m\xc3\xa4ll\xc3\xa4 salasanaan suola (eng. salt). Suolalla tarkoitetaan satunnaista merkkijonoa, jonka kanssa sy\xc3\xb6tetty salasana k\xc3\xa4sitell\xc3\xa4\xc3\xa4n tiivistefunktiolla. Sama suola liitet\xc3\xa4\xc3\xa4n kuhunkin tiivistefunktion iteraatioon. Koska suola vaihtelee salausj\xc3\xa4rjestelm\xc3\xa4st\xc3\xa4 riippuen, ei hy\xc3\xb6kk\xc3\xa4\xc3\xa4j\xc3\xa4 todenn\xc3\xa4k\xc3\xb6isesti tunne sit\xc3\xa4 ainakaan etuk\xc3\xa4teen, jolloin tiivistefunktiolistaa ei voida laskea etuk\xc3\xa4teen.'